Μία περίεργη υπόθεση με καταστροφές αρχαίων αντικειμένων στο Μουσείο της Βεργίνας από μυστηριώδη επισκέπτρια απασχολεί τις τελευταίες εβδομάδες την ΕΛ.ΑΣ. Οι διωκτικές αρχές προσπαθούν να την εντοπίσουν σε όλη την επικράτεια και να ανακαλύψουν τα κίνητρα της.

Σύμφωνα με πληροφορίες, το ιδιόμορφο περιστατικό σημειώθηκε το μεσημέρι της 10ης Μαΐου 2017.

Τότε μία γυναίκα της οποίας η ηλικίας υπολογίζεται άνω των 60 ετών με χαρακτηριστικά αφροαμερικανικά ή κρεολικά με έθνικ αμφίεση και φορώντας τουρμπάνι, κελεμπία κλπ εισήλθε στον χώρο του Μουσείου των Βασιλικών Τάφων των Αιγών στην Βεργίνα κρατώντας ένα μικρό ψεκαστήρα που δεν έγινε αντιληπτός από τους υπαλλήλους-φρουρούς του χώρου.

Σύμφωνα με αναφορές, η επισκέπτρια ψέκασε με άχρωμο και ελαιώδες υλικό τις πώρινες βάσεις περισσότερων από 10 επιτύμβιων στηλών, δημιουργώντας μεγάλους «λεκέδες» στα αρχαία αντικείμενα.

Ακόμη ψέκασε με το ίδιο ελαιώδες υγρό μεγάλο αριθμό ενημερωτικών επιγραφών και φωτογραφιών του χώρου.

Όταν οι υπεύθυνοι του μουσείου στην Βεργίνα και η ΕΛ.ΑΣ. εντόπισαν τις αλλοιώσεις από τις ψεκασμένες επιτύμβιες στήλες αναζήτησαν το υλικό από τις κάμερες.

Έτσι οι αξιωματικοί της Αστυνομικής Διεύθυνσης Ημαθίας ανακάλυψαν ποια προξένησε τις φθορές στα αρχαία αντικείμενα και όχι μόνο.

Προσπάθησαν να αντλήσουν στοιχεία για προγενέστερες και μεταγενέστερες κινήσεις της, αν συμμετείχε σε κάποιο τουριστικό «γκρουπ» και να αντιληφθούν γιατί προχώρησε σε αυτή την ενέργεια.

Εκφράζονται φόβοι ότι ίσως επιχειρήσει κάτι παρόμοιο και σε άλλα ελληνικά μουσεία ή αρχαιολογικούς χώρους.

Βασίλης Γ.Λαμπρόπουλος

Newsroom ΑΛΤΕΡ ΕΓΚΟ